b'\n_START_ARTICLE_\nGeodeti\xc4\x8dna precesija\n_START_PARAGRAPH_\nGeod\xc3\xa9ti\xc4\x8dna precesija (tudi geod\xc3\xa9ti\xc4\x8dni poj\xc3\xa0v, de Sittrova preces\xc3\xadja, de Sittrov poj\xc3\xa0v ali Fokkerjeva preces\xc3\xadja) je fizikalni pojav pri katerem ukrivljenost prostor-\xc4\x8dasa, ki jo predvideva splo\xc5\xa1na teorija relativnosti, vpliva na vektor vzdol\xc5\xbe kro\xc5\xbee\xc4\x8dega se telesa. Vektor je na primer lahko vrtilna koli\xc4\x8dina \xc5\xbeiroskopa, ki kro\xc5\xbei okrog Zemlje na satelitu Gravity Probe B. Geodeti\xc4\x8dno precesijo je prvi predlagal Willem de Sitter leta 1916, ko je podal relativisti\xc4\x8dne popravke za gibanje sistema Zemlja-Luna. Njegovo delo je leta 1918 raz\xc5\xa1iril Jan Arnoldus Schouten, leta 1920 pa Adriaan Dani\xc3\xabl Fokker. Lahko se uporabi tudi na dolo\xc4\x8deno sekularno precesijo astronomskih tirov, kar je enakovredno vrtenju vektorja LRL._NEWLINE_Izraz geodeti\xc4\x8dna precesija ima razli\xc4\x8dna pomena, saj se gibajo\xc4\x8de telo lahko vrti ali ne. Nevrte\xc4\x8da telesa se gibljejo po geodetkah, vrte\xc4\x8da se telesa pa po deloma razli\xc4\x8dnih tirih._NEWLINE_Razlika med geodeti\xc4\x8dno precesijo in Lense-Thirringovo precesijo (povlek prostora) je v tem, da je geodeti\xc4\x8dna precesija preprosto posledica osrednje mase, Lense-Thirringova precesija pa je posledica njenega vrtenja. Skupna precesija se izra\xc4\x8duna s kombinacijo geodeti\xc4\x8dne precesije z Lense-Thirringovo precesijo.\n_START_SECTION_\nEksperimentalna potrditev\n_START_PARAGRAPH_\nGeodeti\xc4\x8dno precesijo so potrdili do to\xc4\x8dnosti pod 0,5\xc2\xa0% s pomo\xc4\x8djo satelita Gravity Probe B, ki je med avgustom 2004 in decembrom 2010 meril naklon osi vrtenja giroskopa v Zemljinem tiru. Po preskusu so satelit pustili v polarnem tiru na vi\xc5\xa1ini 642 km. Prve rezultate preskusa so objavili 14. aprila 2007 na sre\xc4\x8danju Ameri\xc5\xa1kega fizikalnega dru\xc5\xa1tva v Jacksonvilleu, Florida.'